4. การวิจัยและพัฒนา

บริษัทได้ตระหนักถึงความสำคัญของการวิจัยและพัฒนา
อันเป็นเครื่องมือนำไปสู่ความสำเร็จขององค์กรโดยรวม
โดยบริษัทได้มุ่งเน้นการวิจัยและพัฒนาในด้านต่าง ๆ อันได้แก่ การวิจัยสำรวจตลาด
การพัฒนาผลิตภัณฑ์ การวิจัยและพัฒนาเทคโนโลยี การพัฒนาบุคลากร และการฝึกอบรม

4.1 การวิจัยสำรวจตลาด บริษัทฯ
ได้ปรับปรุงโครงสร้างงานการตลาดใหม่และสรรหาบุคลากรมืออาชีพ ประกอบด้วย
ฝ่ายขายและบริการลูกค้า ฝ่ายกลยุทธ์การตลาด และฝ่ายวิจัยและพัฒนาผลิตภัณฑ์ ที่มีประสิทธิภาพ
เพื่อให้สามารถแข่งขันในเชิงธุรกิจได้ดำเนินการรวบรวมข้อมูลและความสนใจของผู้ชมรายการโทรทัศน์
รายการวิทยุ และรายการข่าว การโฆษณา ส่งเสริมการขาย และสัดส่วนการตลาดของบริษัทฯ
ตลอดจนทำการศึกษา วิจัย วิเคราะห์ เสนอแนะการปรับปรุงเปลี่ยนแปลง
และวิเคราะห์ประเมินโดยเปรียบเทียบกับสถานีโทรทัศน์และสถานีวิทยุฯ
ที่ดำเนินการโดยหน่วยงานอื่น ๆ นอกจากนี้ บริษัทฯ ยังได้มีการจัดซื้อข้อมูลจากผู้ทำวิจัยภายนอก
เช่น บริษัท AGB Nielsen Media Research จำกัด ซึ่งทำการสำรวจและศึกษาอันดับความนิยม
(Rating) ของรายการที่ออกอากาศทางสถานีโทรทัศน์และสถานีวิทยุฯ
ตลอดจนมูลค่าการใช้จ่ายโฆษณาผ่านสื่อต่าง ๆ

4.2 การพัฒนาผลิตภัณฑ์ บริษัทฯ ได้พยายามพัฒนาและปรับปรุงคุณภาพผลิตภัณฑ์ต่าง ๆ
ไม่ว่าจะเป็นผลิตภัณฑ์ด้านโทรทัศน์ ด้านวิทยุ และด้านข่าว
ให้มีความแข็งแกร่งและสามารถก่อให้เกิดรายได้ ดังจะเห็นได้จากการพัฒนาสถานีโทรทัศน์ช่อง 9
อสมท ไปสู่ “สถานีโทรทัศน์แห่งความทันสมัย หรือ โมเดิร์นไนน์ทีวี (Modernine TV)”
และออกอากาศโทรทัศน์ตลอด 24 ชั่วโมง ปรับปรุงและขยายเวลาการนำเสนอข่าว
เน้นรายการที่มีคุณภาพออกสู่สายตาประชาชน ส่วนในด้านวิทยุฯ
ก็ได้ปรับเปลี่ยนการบริหารจัดการคลื่นวิทยุระบบ เอฟ.เอ็ม. ในส่วนกลางให้เป็นสถานีวิทยุฯ
แห่งความทันสมัยหรือ Modern Radio นอกจากนี้ได้พัฒนาเว็บไซต์และข่าวออนไลน์
(www.mcot.net) ให้ได้รับความนิยมอย่างสูง รวมถึงการขยายการให้บริการโดยจัดสร้างเว็บเพจ
TNA STATION อัพเดทข่าวตลอด 24 ชั่วโมง เพื่อให้บริการแก่ประชาชน ทั้งนี้บริษัทฯ
ได้ร่วมมือกับบริษัท สนุกออนไลน์ จำกัด เจ้าของเครือข่าย sanook.com ในการเชื่อมโยงเว็บไซด์
เพื่อเป็นการขยายฐานลูกค้า และทำการตลาดร่วมกัน
โดยได้ทำการปรับภาพลักษณ์ของเว็บไซด์ให้เหมาะสมกับกลุ่มเป้าหมายคนรุ่นใหม่
นอกจากนี้ยังได้เริ่มให้บริการข่าวในระบบ SMS ทางโทรศัพท์เคลื่อนที่ ภายใต้บริการ “MCOT
X-press” ซึ่งให้แก่สมาชิกด้วยการรายงานข่าว 4 กลุ่มหลัก คือ ข่าวการเมือง ข่าวเศรษฐกิจ
ข่าวบันเทิง และข่าวภาคภาษาอังกฤษ ตลอดทั้งวัน

4.3 การวิจัยและพัฒนาเทคโนโลยี บริษัทฯ ได้ให้ความสำคัญด้านการวิจัยและพัฒนาเทคโนโลยี
เพื่อสนับสนุนการดำเนินธุรกิจบริการโทรทัศน์และวิทยุกระจายเสียงของบริษัทฯ ดังนี้

(1) พัฒนาการออกอากาศโทรทัศน์ระบบ Digital ได้ดำเนินการต่อเนื่องจากปีที่ผ่านมา
โดยได้ศึกษาดูงานเปรียบเทียบการออกอากาศแต่ละระบบ ตลอดจนผลกระทบด้านต่าง ๆ เช่น
การจัดสรรความถี่ใหม่ การให้บริการใหม่ การลงทุนด้านผู้ให้บริการ
ค่าใช้จ่ายในการปรับเปลี่ยนเครื่องรับโทรทัศน์ เป็นต้นนอกจากนี้
ยังร่วมประชุมและสัมมนากับหน่วยงานที่เกี่ยวข้องพิจารณาแนวทางการออกอากาศโทรทัศน์ระบบ
Digital

ในช่วงปลายปี 2550 บริษัทฯ ได้ร่วมมือกับบริษัท SK Telecom จำกัด
บริษัทเทเลคอมยักษ์ใหญ่แห่งประเทศเกาหลี และบริษัท แมคพาย แอดวานซ์ ซัพพลาย จำกัด
ในการทดลองการให้บริการแพร่ภาพโทรทัศน์ภาคพื้นดินในระบบดิจิตอล (Digital Terrestrial
Television Broadcast : DTTB) โดยใช้ความถี่ระบบ UHF ในช่อง 58 ไปยังกลุ่มเป้าหมาย
ซี่งเป็นผู้ใช้บริการแบบเคลื่อนที่ (Digital Video Broadcasting – Handheld : DVB-H)
และผู้ใช้บริการแบบประจำที่ (Digital Video Broadcasting – Terrestrial : DVB-T)
และพัฒนาเทคโนโลยีการแพร่ภาพกระจายเสียงโทรทัศน์ระบบดิจิตอล
ซึ่งโครงการนี้จะดำเนินการต่อเนื่องไปจนถึงปี 2551
หลังจากนั้นจะได้ประเมินผลและพิจารณาความเป็นไปได้ของโครงการในทางธุรกิจต่อไป

(2) พัฒนาการออกอากาศวิทยุระบบ Digital ได้ดำเนินการศึกษา
รวบรวมข้อมูลเกี่ยวกับภาพรวมระบบการส่งวิทยุระบบ Digital ที่มีการพัฒนา ทดลอง
และนำมาใช้งานแล้วในต่างประเทศ รวมทั้งศึกษาสถานภาพการส่งวิทยุระบบ Digital
และแนวโน้มการนำมาใช้งานในประเทศไทย

(3) สำรวจและประชาสัมพันธ์ความชัดเจนและครอบคลุม ของสัญญาณโทรทัศน์และวิทยุทั่วประเทศ

(4) ปรับปรุงประสิทธิภาพการส่งสัญญาณโทรทัศน์และวิทยุ
ให้มีความชัดเจนและครอบคลุมพื้นที่เขตบริการ เพื่อสร้างความพึงพอใจให้ผู้ชม / ผู้ฟัง

(5) ทบทวนแผนแม่บทเทคโนโลยีสารสนเทศและการสื่อสาร
เพื่อนำเทคโนโลยีสารสนเทศมาใช้ในการบริหารงานด้านต่าง ๆ
ในการจัดทำระบบสารสนเทศของบริษัท

4.4 การพัฒนาบุคลากรและการฝึกอบรม
บริษัทให้ความสำคัญในการปรับปรุงคุณภาพและประสิทธิ-ภาพของบุคลากรและยังคงดำเนินการตามแผนพัฒนาทรัพยากรมนุษย์
ภายใต้แนวคิด MCOT MODEL คือ

M : Managerial Competency ความสามารถในการบริหารจัดการ

C : Core Competency ความสามารถหลักของบุคลากรที่ทุกคนใน บมจ.อสมท

ควรมีร่วมกันเพื่อก้าวไปด้วยกัน

O : Operation Competency ความสามารถเฉพาะด้านเพื่อรองรับการปฏิบัติงานด้านต่าง ๆ

ของ บมจ.อสมท

T : Technology & Transformation ความสามารถด้านเทคโนโลยี และการปรับเปลี่ยนการ
Competency ดำเนินการ

ในปี 2550 บริษัทได้จัดฝึกอบรมตามแผนพัฒนาทรัพยากรบุคคลแก่ผู้บริหาร
และผู้ปฏิบัติงานของบริษัททุกระดับตามแบบ MCOT MODEL จำนวน 108 หลักสูตร
และได้ร่วมกับคณะพาณิชยศาสตร์และการบัญชี จุฬาลงกรณ์มหาวิทยาลัย จัดหลักสูตร MINI MBA
แก่ผู้บริหารระดับ ผู้อำนวยการฝ่าย ผู้ช่วยผู้อำนวยการฝ่าย ผู้จัดการส่วน และเจ้าหน้าที่อาวุโส
อย่างต่อเนื่อง เพื่อเพิ่มพูนทักษะ ความรู้ ความสามารถในการบริหารจัดการ
พัฒนาศักยภาพและวิสัยทัศน์เป็นการเตรียมความพร้อมในการแข่งขันด้านธุรกิจของบริษัท
นอกจากนี้ยังได้จัดกิจกรรมอบรมหลักสูตรเสริมสร้างประสิทธิภาพการทำงานเป็นทีมอย่างมีประสิทธิผล
เช่น Team Building จำนวน 5 รุ่น และจัดการอบรมหลักสูตรการควบคุมภายใน และ EVM
(Economic Value Management) ให้กับผู้บริหารระดับฝ่ายขึ้นไปด้วย